যাদবপুর বিশ্ববিদ্যালয়ে সিসিটিভি মামলায় কী বলল হাইকোর্ট?

কলকাতা: যাদবপুর বিশ্ববিদ্যালয়ের (Jadavpur University) ক্যাম্পাসে নিরাপত্তা ব্যবস্থার অগ্রগতি নিয়ে কলকাতা হাইকোর্টে (Calcutta High Court) গুরুত্বপূর্ণ তথ্য তুলে ধরলেন বিশ্ববিদ্যালয়ের আইনজীবী ঋজু ঘোষাল। তিনি জানান, ওয়েবেল কর্তৃপক্ষ জানিয়েছে সিসিটিভি ক্যামেরা বসানোর কাজ (CCTV Camera Installation) সম্পূর্ণ করতে এখনও আরও ১৭ দিন সময় লাগবে। পাশাপাশি, নিরাপত্তা রক্ষী মোতায়েন প্রসঙ্গে আইনজীবীর তরফে জানানো হয়, ইতিমধ্যেই ২ জন সুপারভাইজার নিয়োগ করা হয়েছে এবং ক্যাম্পাসে ৩০ জন নিরাপত্তা রক্ষী মোতায়েন করা হয়েছে।

এদিকে এই সংক্রান্ত মামলার শুনানিতে কলকাতা হাইকোর্টের প্রধান বিচারপতির ডিভিশন বেঞ্চ নির্দেশ দিয়েছে যে, ২৪ ফেব্রুয়ারি ফের এই মামলার শুনানি হবে। পাশাপাশি ওই দিন আদালতে কাজের অগ্রগতি সংক্রান্ত বিস্তারিত রিপোর্ট জমা দিতে হবে বলেও নির্দেশ দিয়েছে আদালত।

আরও পড়ুন: বালিগঞ্জ ফ্লাইওভার থেকে ট্রেনের উপরে ঝাঁপ! ঝলসে গেল যুবকের দেহ

উল্লেখ্য, যাদবপুর বিশ্ববিদ্যালয়ে এক ছাত্রের মৃত্যুর ঘটনায় আদালতের দায়ের হয়েছিল মামলা। এরপর ২০২৫ সালের সেপ্টেম্বরে ক্যাম্পাসে ফের এক ছাত্রীর রহস্যময় মৃত্যু হয়। বিশ্ববিদ্যালয়ের পুকুর থেকে উদ্ধার হয়েছিল তাঁর দেহ। এই পরপর মৃত্যুর ঘটনায় গভীর উদ্বেগ প্রকাশ করে কলকাতা হাইকোর্ট আগেই নির্দেশ দিয়েছিল, বিশ্ববিদ্যালয় চত্বরে সিসিটিভি ক্যামেরা বসানোর জন্য প্রয়োজনীয় অর্থ বরাদ্দ করতে হবে। আগামী ২৪ ফেব্রুয়ারির শুনানিতে বিশ্ববিদ্যালয় কর্তৃপক্ষের পদক্ষেপে আদালত কতটা সন্তুষ্ট হয়, সেদিকেই তাকিয়ে সংশ্লিষ্ট মহল।